Predkladacia správa

Dňa 29.07.2003 sa v Bratislave uskutočnili prvé rokovania o Rámci podpory Spoločenstva (CSF) s delegáciou EK, vedenej riaditeľom direktoriátu F DG Regio, Luisom Rierom Figuerasom. Slovenskému negociačnému tímu predsedal minister výstavby a regionálneho rozvoja László Gyurovszky. Rokovania prebehli za účasti podpresedu vlády SR pre európsku integráciu, ľudské práva a menšiny Pála Csákyho, ktorý je zodpovedný za politickú koordináciu v tejto oblasti. Rokovania sa zúčastnil aj veľvyslanec Misie SR pri ES Miroslav Adamiš. Program rokovania bol založený na negociačnom mandáte EK, ktorý slovenská strana obdržala 24.07.2003. 

Luis Riera Figueras zhrnul stanovisko EK k Národnému rozvojovému plánu SR (NRP) a ostatným súvisiacim dokumentom do šiestich základných oblastí, ktorým je potrebné sa naďalej venovať:
1.	posilnenie strategických elementov návrhu NRP a stanovenie jasnej stratégie, ktorá by mala byť založená na princípe rozvojových pólov (“growth pole approach”) a mala by brať do úvahy regionálne rozdiely, ekonomický rast a konkurencieschopnosť regiónov, ako aj rovnováhu v ekonomickej a sociálnej oblasti;
2.	vyjasnenie a presnejší popis súladu využívania štrukturálnych fondov a národných politík v jednotlivých sektoroch;
3.	zjednodušenie a koncentrácia cieľov v rámci NRP a SOP a ich rozpracovaním až do úplných podrobností; jasné určenie priorít je kľúčovou záležitosťou;
4.	keďže ŠF sa budú využívať po obdobie viacerých rokov, je bezpodmienečne dôležité zabezpečiť na uvedené roky aj spolufinancovanie všetkých investícií, ktoré sa budú podporovať zo ŠF;
5.	problematika rómskej komunity by mala byť integrovaná do všetkých operačných programov;
6.	podmienky pre efektívnu implementáciu ŠF (administratívne kapacity, otázky legislatívy, notifikácia schém štátnej pomoci, vytvoriť zásobník projektov a začať pripravovať projekty ešte pred 1. 1. 2004).

Predkladaný materiál je návrhom pozície Slovenskej republiky k Negociačnému mandátu EK k NRP pre vyjednávanie CSF, ktorý schválený vládou SR v septembri 2003 bude zaslaný Európskej komisii. Na základe tohto dokumentu sa bude uskutočňovať ďalšie kolo negociácií dňa 25. septembra 2003 v Bruseli. 

Materiál bol predmetom skráteného medzirezortného pripomienkového konania. Predkladaný materiál bol konferenčne prerokovaný dňa 05.09.2003. Na tomto rokovaní boli odstránené všetky vznesené pripomienky. Materiál sa predkladá na rokovanie vlády bez rozporov. 

Predložený materiál nemá finančný, ekonomický, environmentálny vplyv, ani vplyv na zamestnanosť.